Цигарите не са полезни за нас.
Това не е новина - от десетилетия знаем за опасностите от пушенето.
Но как точно ни вредят цигарите?
Нека видим какво се случва, когато съставките им
започнат да навлизат в телата ни,
и какви са физическите ползи, когато в крайна сметка откажем пушенето.
С всяко вдишване,
димът вкарва своите над 5000 химически вещества
в контакт с тъканите на тялото.
От самото начало катранът, черно, смолисто вещество,
започва да покрива зъбите и венците,
увреждайки зъбния емайл, и в крайна сметка причинявайки кариеси.
С течение на времето пушенето уврежда и нервните окончания в носа,
причинявайки загуба на обоняние.
В дихателните пътища и белите дробове,
димът увеличава шанса за възникване на инфекции,
както и за хронични болести като бронхит и емфизема.
Причинява това като уврежда ресничките,
малки структури подобни на косъмчета, които пазят чисти въздушните пътища.
След това той изпълва алвеолите,
малки въздушни кухини, които осъществяват обмяната на кислород и въглероден двуокис
между дробовете и кръвта.
Токсичен газ на име въглероден оксид пресича мембраната и навлиза в кръвта,
свързва се с хемоглобина
и измества кислорода,
който иначе би се транспортирал из тялото.
Това е една от причините пушенето да води до недостиг на кислород
и задъхване.
В рамките на около 10 секунди,
кръвта пренася до мозъка стимулант, наречен никотин,
предизвиквайки освобождаването на допамин и други невротрансмитери,
включително ендорфини,
които създават чувството на удоволствие, което прави пушенето силно пристрастяващо.
Никотинът и други химикали от цигарата
едновременно предизвикват свиване на кръвоносните съдове
и увреждат тяхната деликатна ендотелна вътрешна повърхност,
намалявайки притока на кръв.
Това води до удебеляване на стените на кръвоносните съдове
и прави тромбоцитите по-прилепчиви,
увеличавайки вероятността за образуване на съсиреци,
предизвикващи сърдечни пристъпи и удари.
Много от химикалите в цигарите могат да предизвикат опасни мутации
в ДНК на тялото, в следствие на които се образува рак.
В допълнение, съставки като арсеник и никел
могат да нарушат процеса на възстановяване на ДНК,
компрометирайки способността на тялото да се бори с много от формите на рак.
Всъщност, около един от три случая на смърт от рак в САЩ
е причинен от пушене.
И не е само ракът на белия дроб.
Пушенето може да причини рак в много тъкани и органи,
както и да увреди зрението
и да отслаби костите.
Жените забременяват по-трудно.
При мъжете може да причини еректилна дисфункция.
Но за тези, които откажат цигарите,
има огромна положителна промяна
с почти незабавни и дълготрайни физически ползи.
Само 20 минути след последната цигара на пушача,
пулсът и кръвното налягане започват да се нормализират.
След 12 часа, нивата на въглеродния оксид се стабилизират,
увеличавайки способността на кръвта да пренася кислород.
Един ден след отказването,
рискът от сърдечен пристъп намалява, докато кръвното и пулса се нормализират.
След два дни,
нервните окончания, отговарящи за обонянието и вкуса,
започват да се възстановяват.
Белите дробове стават по-здрави след около месец,
а кашлицата и задухът намаляват.
Деликатните, подобни на косми реснички във въздушните пътища и белите дробове
започват да се регенерират до седмици,
и са напълно възстановени след 9 месеца, подобрявайки устойчивостта на инфекции.
На първата годишнина от отказването,
рискът от сърдечни болести е наполовина, с по-добра функция на кръвоносните съдове.
След пет години,
шансът за образуване на съсирек разко спада,
а рискът от удар продължава да намалява.
След десет години, шансът за развитие на смъртоносен рак на белия дроб
спада с 50%,
вероятно защото способността на тялото да поправя ДНК е отново възстановена.
След петнадесет години, вероятността за развитие на сърдечно-съдово заболяване
е на практика същата като при непушач.
Безмислено е да се преструваме, че всичко това се постига лесно.
Отказването може да доведе до безпокойство и депресия,
в резултат на никотиновата абстиненция.
За щастие, тези ефекти обикновено са временни.
А отказването става по-лесно, заради растящия арсенал от инструменти.
Никотин-заместваща терапия чрез дъвки,
лепенки,
таблетки за смучене,
и спрейове,
могат да помогнат на пушачите да устоят на цигарите.
Те действат чрез стимулиране на никотиновите рецептори в мозъка,
и така предотвратяват симптомите на абстиненция,
без прием на други вредни химикали.
Консултации и групи за подпомагане,
когнитивна поведенческа терапия,
и упражнения с умерена натовареност
също помагат на пушачите да не пропушат отново.
Това са добри новини,
защото отказването връща вас и тялото ви обратно по пътя към здравето.